نجوى المالحي. كود أول أمس السبت كان حفل التسامح لي أكادير لي كيدار سنويا، المثير في هاد الدورة أن المغني الجزائري سولكينكَ طلع غنا فوق لاسين، مع العلم أن المنظمين مقالوش أنه حاضر، ومكانش اسمو مذكور ولا صورتو في الملصق الاعلاني. هاد الحفل لي هو الأول ديالو في المغرب من نهار هز درابو ديال البوليساريو في حفلة في اسبانيا، ومن ديك الوقت ناضت روينة ومطالب بالمقاطعة ديالو وحتى بزاف الراديوات قاطعوه ومبقاوش كيدوزو أغانيه. تبركيكة في جابت “كود” أن المنظمين ديال حفل التسامح دوزو الكلمة مع سولكينكَ ولكن معلنوش على حضورو خوفا من رفع شعارات للمطالبة برحيل ديالو ويقدر ينوض صداع لأنه مس المغاربة في شي حاجة لي عمرهم غادين يعتارفو بيها. الناس في الحفل تفاعلو معاه، والأمور دازت بيخير وعلى خير. 
سولكينكَ” لي هز درابو “البوليساريو” شارك في حفل “تسامح”.. المنظمين معلنوش عليه ضمن الحضور